Potrivit autorităților, miercuri dimineața, în jurul orei 03.40, polițiștii din cadrul Serviciului Teritorial al Poliției de Frontieră Timiș acționau în zona parcării de pe autostrada A1, Timișoara – Arad, la kilometrul 501.
În timp ce migranții urmau să fie îmbarcați într-un automarfar care staționa în parcare, una dintre cele trei călăuze suspecte a scos un obiect tăietor cu care i-a rănit pe doi dintre polițiștii de frontieră care participau la acțiune.
Călăuzele și migranții au încercat să fugă, profitând de incidentul violent.
Polițiștii de frontieră au tras mai multe focuri de armă iar, în cele din urmă, au fost prinși opt migranți și o călăuză.
În prezent, potrivit poliției, se continuă căutarea celorlalte două călăuze.
În acest sens, a fost organizat un dispozitiv de căutare cu drone și o autospecială cu termoviziune.
Totodată, s-a solicitat sprijinul Inspectoratului de Poliție al Județului Timiș.
În ceea ce-i privește pe cei doi polițiști de frontieră tăiați cu cuțitul, aceștia au fost transportați la Spitalul Clinic Județean de Urgență din Timișoara.
În prezent, starea lor este stabilă, oamenii legii fiind în afara oricărui pericol.